La Corporació Municipal de Sagunt declara l'Any del Cronista Chabret com a homenatge a esta figura essencial del saber local
09 de maig 2025

![](/media/b3mhevvo/chabret_c.jpg?width=850&height=520.7207207207207)

L'Ajuntament de Sagunt ha declarat el 2025 com a Any Cronista Chabret per a retre un homenatge a Antonio Chabret Fraga (1846-1907), figura essencial de la cultura i la història local que, a més de ser metge, historiador, literat i compositor, es va convertir en el primer cronista oficial de la ciutat. La declaració ha estat aprovada per unanimitat en la sessió plenària d'ahir per a potenciar el coneixement i la divulgació del patrimoni històric del municipi, així com per a fomentar l'interés per la història entre la ciutadania, especialment entre les noves generacions.

L'acord també contempla estimular la col·laboració entre institucions culturals, educatives i turístiques entorn d'este personatge de rellevància indiscutible, així com reforçar la projecció cultural de Sagunt a escala autonòmica i nacional.

L'expedient va ser presentat per la regidora de Cultura, Ana María Quesada, i la proposta va ser aprovada per unanimitat.

![](/media/0r2poqni/img_0424_c.jpg?width=850&height=566.6666666666666)

El motiu de la declaració és que enguany es complix el 140 aniversari de la primera publicació històrica d'Antonio Chabret Fraga en la revista _Lo Rat Penat_ de Constantí Llombart: _Morvedre avans lo Compromís de Casp_. Este estudi és la gènesi d'una llarga sèrie de publicacions essencials per al coneixement del passat de Sagunt i la seua comarca. D'igual mode, en 2025 també es complixen 140 anys de la concessió del Premi dels Jocs Florals de València a l'obra històrica _Sagunto, su historia y sus monumentos,_ que va presentar Antonio Chabret i que actualment continua sent una de les fonts documentals més usades entre les persones que investiguen la història de la nostra ciutat.

Tal com es detalla en la proposta de la Regidoria de Cultural de l'Ajuntament de Sagunt per a la concessió del 2025 com a Any Cronista Chabret: “Antonio Chabret suposa una fita fundacional en el coneixement històric de Sagunt. És el primer cronista oficial de la nostra ciutat que dona a conéixer la copiosa i llarga història de la ciutat a través d'articles i llibres que seran una peça fonamental per a futures investigacions”. Així mateix, Chabret també va ser “un metge exemplar que va treballar pel benestar i la modernització” de Sagunt.

![](/media/tdzclmm1/img_0535_c.jpg?width=850&height=488.1756756756757)

*   [](http://www.facebook.com/sharer.php?u=https://aytosagunto.es/va/actualitat/2025-05-09-la-corporacio-municipal-de-sagunt-declara-l-any-del-cronista-chabret-com-a-homenatge-a-esta-figura-essencial-del-saber-local/ "Facebook")
*   [](http://twitter.com/share?url=https://aytosagunto.es/va/actualitat/2025-05-09-la-corporacio-municipal-de-sagunt-declara-l-any-del-cronista-chabret-com-a-homenatge-a-esta-figura-essencial-del-saber-local/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-05-09-la-corporacio-municipal-de-sagunt-declara-l-any-del-cronista-chabret-com-a-homenatge-a-esta-figura-essencial-del-saber-local/ "Linked In")
*   [](mailto:?body=https://aytosagunto.es/va/actualitat/2025-05-09-la-corporacio-municipal-de-sagunt-declara-l-any-del-cronista-chabret-com-a-homenatge-a-esta-figura-essencial-del-saber-local/)